Καναλλάκι, 9. 5.2018

ΔΕΛΤΙΟ ΤΥΠΟΥ

Η Θεματική Αντιπεριφερειάρχης Αναπτυξιακού Προγραμματισμού, Περιβάλλοντος και Υποδομών κα **Τατιάνα Καλογιάννη** επισκέφθηκε το Δήμο Πάργας και είχε συνεργασία με τον Δήμαρχο κ. **Αντώνη Νάστα**, τον Αντιδήμαρχο κ. **Ιωσήφ Σίσκα** και υπηρεσιακούς παράγοντες για θέματα αρμοδιότητάς της.

Στη σύσκεψη που ακολούθησε εξετάστηκαν πολεοδομικά θέματα που αφορούν την Δημοτική Ενότητα Πάργας, η συμπληρωματική χρηματοδότηση για την ολοκλήρωση του Κλειστού Γυμναστηρίου Καναλλακίου, η συμμετοχή του Δήμου Πάργας στην ωρίμανση έργων αστικού ηλεκτροφωτισμού μέσω του Μηχανισμού ELENA (Ευρωπαϊκή Βοήθεια για τοπικά Ενεργειακά Προγράμματα) που προωθείται από την Περιφέρεια Ηπείρου και η εκπόνηση της μελέτης Αποχέτευσης και Βιολογικού Καθαρισμού σε Δημοτικά Διαμερίσματα του πρώην Δήμου Φαναρίου (έχει ήδη εγκριθεί ο τελικός αποδέκτης) καθώς και της αντίστοιχης ΜΠΕ.

Εξετάστηκε επίσης η αναζήτηση εναλλακτικής χρηματοδότησης μέσω εθνικών ή κοινοτικών πόρων για την υλοποίηση του έργου της ύδρευσης των παράλιων οικισμών Βαλανιδορράχης, Λούτσας - Βράχου, Λυγιάς, Χειμαδιού, Ριζών και Καστροσυκιάς των Δήμων Πρέβεζας και Πάργας, το οποίο δεν μπορεί να χρηματοδοτηθεί από το Περιφερειακό Πρόγραμμα Ηπείρου.

Ο Δήμαρχος κ. Αντώνης Νάστας δήλωσε ότι «η συνεργασία μας με την Περιφέρεια Ηπείρου και ειδικά με την κα Καλογιάννη είναι πολύ εποικοδομητική και βοηθάει σημαντικά στην υλοποίηση στρατηγικών αναπτυξιακών στόχων του Δήμου Πάργας».